***Τα Χέρια πάνω από την Πόλη*** (**Ιταλικά: Le mani sulla città**) είναι μια δραματική πολιτική ταινία Ιταλικής παραγωγής του 1963 σε σκηνοθεσία Φρανσίσκο Ρόσι και σενάριο των Φρανσίσκο Ρόσι, Ραφαέλε Λα Κάπρια και Έντσο Φορσέλλα. Πρωταγωνιστούν οι Ροντ Στάιγκερ, Σάλβο Ραντόνε και Γκουίντο Αλμπέρτι.

Η ταινία βραβεύτηκε με τον Χρυσό Λέοντα στο Φεστιβάλ Βενετίας το 1963.

Πλοκή
-----

Νάπολη. Στις αρχές της δεκαετίας του 1960 σε μια υποβαθμισμένη γειτονιά της πόλης καταρρέει μια παλιά πολυκατοικία, λόγω των εργασιών στο γειτονικό εργοτάξιο, με αποτέλεσμα να υπάρξουν νεκροί και τραυματίες. Υπεύθυνος αυτής της καταστροφής θεωρείται ο εργολάβος Εντοάρντο Νοτόλα, δημοτικός σύμβουλος της δεξιάς παράταξης που διοικεί την πόλη. Αρχίζουν οι δικαστικές έρευνες στις οποίες εμπλέκεται άμεσα ο Νοτόλα, για να διαπιστωθούν οι αιτίες και να αποδοθούν οι ευθύνες, όμως τα έγγραφα και οι τυπικές διαδικασίες που τον αφορούν αποδεικνύονται όλα σύννομα και τελικά κανείς δεν διώκεται. Καθώς το όνομα του εργολάβου έχει «λερωθεί», το κόμμα στο οποίο ανήκει, τον αποσύρει από τη λίστα των επερχόμενων εκλογών. Όμως ο Νοτόλα αποδεικνύεται ότι είναι ένας αδίστακτος επιχειρηματίας που δεν θέλει να χάσει την εξουσία και τα προνόμια που του παρέχει η θέση του στο Δήμο και χρησιμοποιεί όσα μέσα διαθέτει, θεμιτά και αθέμιτα, για να επανεκλεγεί. Αλλάζοντας πολιτικό κόμμα, μετακινούμενος πολιτικά στο κέντρο, όχι μόνον θα καταφέρει να επανεκλεγεί, αλλά θα παραμείνει και στη θέση εξουσίας που κατείχε, συνεχίζοντας να κερδοσκοπεί στο τομέα των οικοδομών με την κατασκευαστική του εταιρεία.

Διανομή ρόλων
-------------

Ο Ροντ Στάιγκερ σε σκηνή από την ταινία
* Ροντ Στάιγκερ ως επιχειρηματίας Εντοάρντο Νοτόλα
* Σάλβο Ραντόνε ως Ντε Αντζέλι
* Γκουίντο Αλμπέρτι ως Μαγκλιόνε
* Άντζελο Ντ' Αλεσάντρο ως Μπάλσαμο
* Κάρλο Φερμαριέλλο ως Ντε Βίτα
* Μαρσέλο Καναβάλε ως φίλος του Νοτόλα
* Αλμπέρτο Κανότσια ως φίλος του Νοτόλα
* Γκαετάνο Γκριμάλντι Φιλιόλι ως φίλος του Νοτόλα
* Ντάντε Ντι Πίντο ως Πρόεδρος της Επιτροπής
* Ντάνι Πάρις ως ερωμένη του Μαγκλιόνε
* Αλμπέρτο Αμάτο ως σύμβουλος
* Φράνκο Ριγκαμόντι ως σύμβουλος
* Τερέντσιο Κόρντοβα ως ο Επιθεωρητής
* Βιτζέντσο Μεταφόρα ως ο Δήμαρχος

Κυκλοφορία
----------

Στην Ελλάδα η ταινία κυκλοφόρησε για πρώτη φορά στις 9 Νοεμβρίου 1964 στις κινηματογραφικές αίθουσες Αλεξάνδρα και Μαξίμ στην Αθήνα.

Υποδοχή
-------

### Κριτικές

Ο ιστότοπος Time Out σημειώνει στη κριτική του για την ταινία:

> «Ο Ρόσι για τις δωροδοκίες στην ανάπτυξη ακινήτων και τους πολιτικούς ελιγμούς στο δημοτικό συμβούλιο της Νάπολης είναι εξίσου σκληρός και ειλικρινής, όπως και στην άλλη ταινία του και στη διπλωματία του πετρελαίου (Υπόθεση Ματέι). Η ταινία του ακολουθεί την ακαταμάχητη άνοδο του κερδοσκόπου Νοτόλα (εκπληκτική ερμηνεία του Ροντ Στάιγκερ) καθώς διοχετεύει το δημόσιο πρόγραμμα οικοδόμησης στη δική του γη, απορρίπτει την κατεδάφιση μιας παραγκούπολης σε μια περιοχή που χρειάζεται αναδιαμόρφωση, και μετατοπίζει ψυχρά την ισορροπία εξουσίας στο συμβούλιο προς όφελός του. Δεν είναι μόνο εντελώς πειστικό ως ανάλυση της διαφθοράς των πολιτικών, αλλά και μία από τις πολύ λίγες αριστερές ταινίες που μπορεί κανείς να φανταστεί ότι φτάνει πραγματικά στο μαζικό κοινό στο οποίο στοχεύει».
> 
> 

Οι κριτικές ανασκόπησης στην ιστοσελίδα Rotten Tomatoes, δίνουν βαθμολογία θετικής έγκρισης σε ποσοστό 89%, με βάση 65 κριτικές και μέση βαθμολογία 8/10.

### Βραβεία & Υποψηφιότητες

| Βραβείο | Κατηγορία | Υποψήφιος | Αποτέλεσμα |
| --- | --- | --- | --- |
|
| Χρυσός Λέοντας | Καλύτερη ταινία | Λιονέλλο Σάντι | Νίκη |
| Νάστρο ντ' Αρτζέντο | Καλύτερη Σκηνοθεσία | Φρανσίσκο Ρόσι | Υποψηφιότητα |
| Καλύτερος Β' Ανδρικός Ρόλος | Σάλβο Ραντόνε | Υποψηφιότητα |
| Καλύτερος Παραγωγός | Λιονέλλο Σάντι | Υποψηφιότητα |
| Καλύτερη Πρωτότυπη Ιστορία | Φρανσίσκο Ρόσι | Υποψηφιότητα |
| Καλύτερη Μουσική | Πιέρο Πικιόνι | Υποψηφιότητα |

Παραπομπές
----------

1. ↑  www.imdb.com/title/tt0057286/. Ανακτήθηκε στις 28  Απριλίου 2016.
2. 1 2 3 4 5  www.cinematografo.it/cinedatabase/film/le-mani-sulla-citt-/11265/. Ανακτήθηκε στις 28  Απριλίου 2016.
3. 1 2  (Τσεχικά) *Česko-Slovenská filmová databáze*. 2001.
4. ↑  *Freebase Data Dumps*. Google.
5. ↑  «*ΤΑ ΧΕΡΙΑ ΠΑΝΩ ΑΠΟ ΤΗΝ ΠΟΛΗ*» (PDF). *Ψηφιακό Αρχείο Εφημερίδων και Περιοδικού Τύπου - Εθνική Βιβλιοθήκη της Ελλάδος*. **Εφημερίδα Ελευθερία**. 8 Νοεμβρίου 1964. σελ. 2η. Ανακτήθηκε στις 30 Νοεμβρίου 2023.
6. ↑  «*Η κριτική της ταινίας στον ιστότοπο Time Out*» (στα Αγγλικά). timeout.com. Ανακτήθηκε στις 25 Οκτωβρίου 2020.
7. ↑  «Τα Χέρια πάνω από την Πόλη (Le mani sulla città) (1963)». Rotten Tomatoes. Ανακτήθηκε στις 25 Σεπτεμβρίου 2020.

Εξωτερικοί σύνδεσμοι
--------------------

* *Τα χέρια πάνω από την πόλη*   στην IMDb
* *Τα χέρια πάνω από την πόλη* στο AllMovie
* *Τα Χέρια πάνω από την Πόλη* στο Criterion Collection

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |